D'acord amb el que preveu l'article 3.3 del Decret 133/2001, de 29 de maig, per ocupar llocs de treball en escoles oficials d'idiomes, les persones interessades han de superar una prova de capacitació que certifiqui la seva idoneïtat, amb les característiques següents.
La prova, d'una durada aproximada de dues hores i mitja, consta de quatre parts:
La comissió avaluadora ha d'estar formada pel director o la directora, que assumeix la presidència, o el cap d'estudis del centre, el cap de departament i un professor de l'especialitat a la qual s'ha d'incorporar la persona nomenada.
Si no hi ha cap professor del departament que pugui formar part de la comissió, n'ha de formar part un professor que tingui destinació en un altre centre.
Estan exemptes de realitzar la prova les persones que acreditin una experiència docent en l'especialitat corresponent de 6 mesos en centres educatius dependents del Departament d'Educació.
Com a regla general, per a la realització de les proves els serveis territorials s'han de posar en contacte amb les persones disponibles de l'especialitat que tinguin pendent la realització de la prova, per ordre de prelació de la borsa de treball i fins a un màxim de sis candidats, i convocar-les per al dia i l'hora acordats amb el centre.
Es nomena la persona que superi la prova i que tingui el número més baix a la borsa de treball d'entre totes les que l'hagin fet.
Excepcionalment, també es poden realitzar convocatòries adreçades a totes les persones de la borsa de personal docent interí que tenen la prova pendent de realització.
Per al curs 2019-2020 s'ha previst la realització de dues convocatòries; una el 22 de novembre de 2019 i una altra el 20 de març de 2020.
El resultat obtingut per totes les persones que han fet la prova s'informa a la base de dades de personal docent per acreditar-ne, si cal, la idoneïtat per ocupar un lloc de treball de l'especialitat.
Els candidats convocats i no presentats a la prova poden ser exclosos de la borsa de treball d'aquesta especialitat, llevat que acreditin documentalment alguna causa justificada.
Independentment dels sistemes de comunicació individual que els serveis territorials utilitzin, s'ha de publicar el resultat de l'adjudicació en el web, amb especificació de la plaça adjudicada, el nom de la persona a la qual s'ha adjudicat i el número d'ordre.
Les comissions avaluadores de les proves de capacitació no estan incloses en els supòsits previstos en el Decret 138/2008, de 8 de juliol, d'indemnització per raó del servei.
Exclusivament poden percebre indemnització per raó del servei els professors que hagin de participar en una comissió fora del seu centre de destinació.
Les comissions avaluadores fan públiques les qualificacions al tauler d'anuncis del centre on s'hagi realitzat la prova i obren un termini de dos dies hàbils a comptar des de l'endemà de la publicació per a la presentació de reclamacions que, si escauen, s'han de presentar davant del president o presidenta de la comissió.
Un cop fetes les actuacions que siguin pertinents, les comissions avaluadores estimen o desestimen les reclamacions presentades mitjançant una resposta escrita, contra la qual els interessats poden interposar recurs d'alçada davant del director general de Professorat i Personal de Centres Públics, en el termini d'un mes.